《书钞本杜诗后 其二》
清代·郭曾炘

杜公称诗圣，众体无不备。大云赞公房，乃与选诗类。

向来信口赞，未测意所谓。近览杜园说，乃知豁蒙翳。

当年陷贼中，此为窜匿地。去来与信宿，踪迹皆可识。

复壁藏赵岐，北海侔高谊。巾履及醍醐，衣食兼赒济。

脱身有天幸，麻鞋达行在。右丞与司户，误被罗网致。

托疾以自全，亦未伪职试。台州竟死谪，辋川亦作废。

少陵屡赠诗，湔祓至一再。后儒顾不谅，执此为訾议。

往者粤寇乱，名臣若汤戴。皆无效死责，慷慨轻就义。

承平重气节，清议犹可畏。道咸去岂远，风尚乃大异。

纷然鸟兽散，咄咄真怪事。

作者简介：郭曾炘，号春榆，一号匏庵，侯官人。光绪庚辰进士，改庶吉士，授礼部主事，官至典礼院掌院学士。谥文安。有《匏庐诗存》。